Oral langs die pad wys swart voorbrand die winter het sy merk gelaat. Op die agtersitplek van die motor skuif Sharease van den Berg (29) senuagtig rond.
Dis ’n wonderwerk dat albei leef; ’n wonderwerk dat hulle mekaar gevind het. Sedert die dag dat Sharease in haar tienerjare uitgevind het sy is ’n aangenome kind, het sy na haar biologiese ma gehunker.
Sy het deur die jare vasgeklou aan ’n foto van haar as baba op haar ma se bors – ’n foto wat kort ná haar geboorte in Mei 1989 in Huisgenoot verskyn het.